open-index/open-wikipedia-markdown huggingface dataset:
Станїслав Конєчні

ПгДр. **Станїслав Конєчні**, к. н. (* 6. децембра 1949 в Левочі) - історик.

Од року 1990 Станїслав Конєчні ся наповно занимав штудіом історії Русинів і Українцїв на Словеньску і в середнїй Европі 20. стороча. Став ся сполуавтором восьмох моноґрафій і веце як 100 штудій і одборных статей, двох  каталоґів, сценаря выставкы і реалізатором многых лекцій і научных презентацій на Словеньску і за ёго граніцями з области історії Русинів, історії іншых етнічных меншын і подобных тем. Вів рїшіня трёх научных і одборных проєктів, быв орґанізатором або єдным з орґанізаторів дакількох научных акцій міджінародного характеру.

С. Конєчні є членом Словеньской історічной сполочности, Асоціації україністів Словеньска, Світовой академії русиньской културы.  В сучасности є председом Ученой рады Сполоченьсконаучного інштітуту САН в Кошіцях, членом Сейму САН в Братїславі і членом Научно-одборной рады Словеньского народного музея – Музея русиньской културы в Пряшові.

## Жерела и одказы
* http://www.rusynacademy.sk/rusynski/d/d_114.htm
* https://web.archive.org/web/20191223202400/https://www.unipo.sk/cjknm/hlavne-sekcie/urjk/obsadenie-institutu/stanislav-konecny/
* https://web.archive.org/web/20200808151958/https://www.svusav.sk/en/staff/personnel/phdr-stanislav-konecny-csc/

Катеґорія:Русиньскы історіци
Иван Гендер-Суходольскый

**Иван Гендер-Суходольскый**, *&nbsp;26. януар 1873, Абауйсолнок, Мадярске кральовство (село днесь в Мадярщинѣ) – †&nbsp;4. януар 1952, Пряшов — писатель, педагог,  русинскый сполоченскый дѣятель.

;Учительство:В року 1898 закончив учительску семинарию в Пряшовѣ. Учительовав в селах Мартонѣ (1898–1919, днесь в Мадярщинѣ) и Вышны Чабины (1919–1924), пак преподавав в  Пряшовѣ на учительской семинарии (1924–1949).

;Сполоченска робота и писательство:Активный сполоченскы, стояв на челѣ *Учительского товаришства Пряшовщины*, редаговав журнал *Русская школа*. Быв автором статей зо сферы школства и културы, а тыж повѣсти *Петро Грибуняк*, выданой в Пряшовѣ в року 1936, котра вѣнована подѣям на Маковици в роках револуции 1848–1849.

;Народностна робота:Быв активистом Общества Александра Духновича, од року 1929 створьовав по селах читалнѣ Общества. Сполуавтор меморандума, в котром ся жадало створѣня русинскых школ (1932).
:В духу тогочасной орьентации духновичовцьох писав мѣшанков русского языка зоз вкропѣнями русинской лексикы, морфологии и синтакса, але тоты собѣ дозволяв лем в прямой речи. О характерѣ его языка мож судити уже из куртого вырывка з повѣсти  *Петро Грибуняк*.

## Жерела и одказы
* **Федір Ковач**: Гендер-Суходольський, Іван //*Краєзнавчий словник русинів-українців. Пряшівщина.* Упорядник Федір Ковач. — Пряшів: СРУСР, 1999.  С. 83.
* 
 
## Референции

Катеґорія:Русиньскы педаґоґы
Катеґорія:Русиньскы народны дїятелї
Катеґорія:Русиньскы писателї
Александер Зозуляк

**Александер Зозуляк**,   *Alexander Zozuľák*, *6. апрѣль 1953, Пряшов — новинарь, выдаватель, русинскый културный працовник, малярь. З його йменом звязане выданя понад 100 титулох в русинском языку (учебникы, красна литература, фаховы книгы). 

Сын Василя Зозуляка, украинского писателя выходной Словакии, выштудовав украинску середню школу (1971) ай Шафарикову Универзиту в Пряшовѣ (1976). Працовав яко
редактор, од року 1989 шефредактор украинскоязычного тыжденника *Нове життя*, де ся поступно родив русинскоязычный додаток *Голос Русинів* (регуларно зачав выходити на двох сторонах в рамках *Нового життя* од януара 1990). По падѣ комунистичного режима, в новембрѣ 1989  А.&nbsp;Зозуляк заложив новы периодикы — *Русин* (1990) и *[[Народны новинкы]]* (1991) и зачав формовати нову редакцию з тимом бывшых редакторок украинскых выдань: Аннов Кузмяковов, Маріёв Мальцовсков, Аннов Плїшковов и Кветославов Копоровов. 

В року 2005 зоз канадскым меценашом Стивеном Чепом заложив интернетовый сайт *Академія русиньской културы* (www.rusynacademy.sk).

Одтогды вельо русинскых медий заникли, але тоты жиють доднесь. В сполупраци з Васильом Турком и Русинами споза границь А.&nbsp;Зозуляк быв инициатором, сполузакладательом и активным членом Русиньской оброды, Свѣтового конгресу Русинох, инициатором Першого конгресу русинского языка, быв и активным участником и организатором процесу кодификации русинского языка. В области вытварного уменя ся записав до истории, окрем иншого, як организатор Першого меджинародного биенале русинскых малярьох, на котром выставльовав ай свои образы. Фактично одограв вызначну роль як во вшиткых аспектах роботы Русинох Словакии в 90-ых роках минулого стороча, так и в популаризации руху в иншых краинах, кедь быв на функциях предсѣдника и выконного секретаря Свѣтового конгресу Русинох.

## Жерела и одказы
* 
* **Зозуляк А.**: Акцептація норматівности в русиньскій публіцістіцї в Словакії. Ін: Русиньскый язык меджі двома конґресами. Зборник рефератів з ІІІ. Меджінародного конґресу русиньского языка, Краків, 13. – 16. 9. 2007. Aнна Плїшкова, едіторка. Пряшів: Світовый конґрес Русинів, Інштітут русиньского языка і културы ПУ, 2008, с. 103-112, 
* 
* 

## Референції

Катеґорія:Русиньскы новинаре
Сполок русиньскых писателїв Словеньска

**Сполок русиньскых писателїв Словеньска** / **Spolok rusínskych spisovateľov Slovenska**

Пряшівскый літературный сполок (Літературноє заведеніє пряшевскоє,​​ 1850—1856)​​ — попередник Сполку русиньскых писателїв як наслїдователя выдаваня красной літературы в народнім языку Русинів.

Алманахы Сполку русиньскых писателїв ся стали простором на публікацію плеяды уж знамых новодобых русиньскых авторів — Миколая Ксеняка, Михала Павука, Михала Гиряка, Штефана Сухого, Штефана Смолея, Гелены Ґіцовой-Міцовчіновой, Юрка Харитуна, Мірославы Лацовой, Штефана Ладижіньского, Петра Ялча, Кветы Мороховічовой-Цвик,... але таксамо їх самостатных поетічных або прозовых збірок.

## Жерела и одказы
* К. Копорова. СПОЛОК РУСИНЬСКЫХ ПИСАТЕЛЇВ І ЁГО РОЛЬ В ПЕСТОВАНЮ ЛІТЕРАТУРНОГО ЯЗЫКА РУСИНІВ НА СЛОВАКІЇ
* http://www.cms3.rusynacademy.sk/?12-3-2016-%D0%A1%D0%BF%D0%BE%D0%BB%D0%BE%D0%BA-%D1%80%D1%83%D1%81%D0%B8%D0%BD%D1%8C%D1%81%D0%BA%D1%8B%D1%85-%D0%BF%D0%B8%D1%81%D0%B0%D1%82%D0%B5%D0%BB%D1%97%D0%B2-%D0%A1%D0%BB%D0%BE%D0%B2%D0%B0%D0%BA%D1%96%D1%97

Катеґорія:Русиньскы орґанізації
Катеґорія:Русиньскы писателї
Катеґорія:Словеньско
Катеґорія:Организации в Словакии
Юрій Чорі

**Юрій Чорі** (, Зубівка, Чехословакія — , Ужгород, Україна) — русиньскый писатель, етноґраф, фолклоріста, драматурґ, автор пятьтомного русиньского словаря. 

Народив ся в родині селянина, быв наймолодшым із шестеро дітей. Одношіня ку літературі мав уже од школьскых років.

Зачав штудовати на Реалній руській ґімназії в Мукачові, кедь школу заперли, доштудовав на середній школі. Далше продовжовав штудовати на Філолоґічній факулті втогдышньой Ужгородьской державной універзіты і ашпірантуру робив на Львівскій універзіті імени Івана Франка. Десяткы років учітельовав. Почінвав у селі Лісковець, де быв рік, потім три рокы учів у селі Станово і понад тридцять років діяв на дакілько середніх школах в Ужгороді.

Зачав публіковати свої творы у 1949-ім році. В році 1954 Юрія Чорі заарештовали. Юрій Чорі быв по одсуджіню посланый на Урал, у лаґрі быв до року 1956, пришов до Ужгорода, де жыв аж до кінця свого жывота. 

З його пера вышли десяткы збірок поезій, леґенд, поемів, повістей.

## Найвызначнїшы роботы
* ЧОРІ, Юрій (2013-16) Словарь русинського языка, 5 томів. Ужгород: ТОВ “IВA”.
* ЧОРІ, Юрій (2015-17) Фразеолоґізмы русинського языка, 5 томів. Ужгород: TOВ “IВA”.

## Жерела и одказы
* Петро Медвідь. Дотовкло русиньске сердце Юрія Чорі

* Сергій Федака. Юрій Чорі розчинився у рідному фольклорі
* Юрій Чорі. Таке не забувається!

Катеґорія:Русиньскы писателї
Катеґорія:Русиньскы педаґоґы
Катеґорія:Русиньскы новинаре
Ирина Гарди Ковачевич

**Ирина Гарди Ковачевич** (*17. септембра 1944, Руски Керестур)&nbsp;— новинарька, писателька, литературна критичка и перекладателька. 

## Биография
Закончила в Кулѣ середню економичну школу, але у тому фаху робила лем курто: любов ку литературѣ привела еѣ до новинарской роботы в новинку *Руске Слово*. Едночасно штудовала югославянску литературу на филозофской факултѣ в Новом Садѣ. Дипломовала в року 1974. Попри новинарствѣ зачала и свою литературну творчость. До литературы вступила як поетка, и так головно через поезию еѣ спознала ширша публика. Перву зберьку выдала в року 1969 под назвов *На дланї заренко*. 

У новинцѣ  *Руске Слово* робила не лем за новинарьку, але и ушорьовала литературный додаток “Литературне  слово”, была тыж главна и одвѣчателна редакторка молодежного  часопису *MAK*. На главну и одвѣчателну редакторку новинох *Руске слово* была менована в року 1983. У маю 1987 перешла робити до каждоденной новинкы *Дневник*, де была редакторков рубрикы о културѣ, а по пензионованю вольнов репортерков. Еден мандат была членков Главного комитету Союзу новинарьох Югославии, а два мандаты предсѣдательков Общества новинарьох Войводины (1985-1987). До пензии одышла в року 1999. Жие у Новом Садѣ.

## Творба
;Авторка книжок 
* На дланї заренко, Нови Сад (1969); 
* Тисяч радосци, Нови Сад (1976);
* Безмена ява, Нови Сад (1980);
* Бависка, Нови Сад (1984);
* Куцик мудросци, Нови Сад (1987);
* Єднозложносц, Нови Сад (2004);
* Дванац сказки, Нови Сад (2007);
* Сказки, Нови Сад (2009) (по сербски),
* Нєбо над Керестуром, Нови Сад (2012);
* Галов, Нови Сад (2015).
Поезия еѣ перекладана по сербскы, словацкы, македонскы, румынскы, италианскы, мадярскы и албанскы.
;Награды
Межи найзначнѣйшыма наградами, котры достала, суть 
* “Искри култури” од Културно-просвѣтной сполочности Войводины,
* “Златне пирко” од Общества новинарьох Войводины,
* Межинародна награда за руску литературу “Александер Духнович”.

В року 2023 достала награду Общества писательох Войводины за цѣложивотну творбу. 

## Жерела и одказы
* **НАР**: Ирина ГАРДИ-КОВАЧЕВИЧ https://nar.org.rs/rue/ирина-гарди-ковачевич/
* **Петро Медвідь (22. 4. 2016)**. Іріна Гарді-Кoвачевіч оцінена літературнов премійов https://www.lem.fm/irina-gardi-kovachevich-otsinena-literaturnov-premiyov/
* **Петро Медвідь (21. 3. 2023)**. Нагорода за ціложывотне діло про Іріну Гарді-Ковачевіч https://www.lem.fm/nahoroda-za-tsilozhyvotne-dilo-pro-irinu-hardi-kovachevich/
* **Руске Слово**: Ирина Гарди Ковачевич http://www.ruskeslovo.com/%D0%B0%D0%B2%D1%82%D0%BE%D1%80/%D0%B8%D1%80%D0%B8%D0%BD%D0%B0-%D0%B3%D0%B0%D1%80%D0%B4%D0%B8-%D0%BA%D0%BE%D0%B2%D0%B0%D1%87%D0%B5%D0%B2%D0%B8%D1%87/

## Референции

Катеґорія:Русиньскы новинаре
Катеґорія:Русиньскы писателї
Абауйсолнок

**Абауйсолнок**,  *Abaújszolnok* — село в регионѣ Сѣверна Мадярщина, при граници з Кошицкым крайом Словакии.

## Полога
Село лежить в словацко-мадярском пограничу (переход Торньошнимети), еднако, около 40-40&nbsp;км оддалене од Мишколца и Кошиць. Приступне автобусовов доправов  *Volánbusz*. Найлегшый приступ зо *штатной дороги *'3*** через окружный центер Сиксов по ''одбочцѣ '''2622***, котра е и главнов улицьов села.

## История
Перва упоминка под назвов *Zonuk* походить з року 1256. Село належало ку историчной жупѣ *[[Жупа Абов|Абов]]*,  *Abaúj*, што достала назву од немешского рода *Аба*, одты в назвѣ позднѣйше, подля мадярской традиции появив ся префикс жупы. В часѣ османской окупации село цѣлком спустѣло. а по выслободжѣню в зачатку XVIII. стороча Ференц II. Ракоци населив го Русинами.

Грекокатолицка громада належала спочатку ку Пряшовской епархии, а по часѣ Мишколцскому опатству. В року 1828 поставили перву церкву, а днешня была посвячена в року 1895, на Главосѣкы.

## Демография
* В року 1948 в селѣ зоз 388 обывательох грекокатоликох было: 381 (98%). В еднорочной парохиалной школѣ учили ся 60 дѣтей.
* В року 1983 зоз 219 обывательох грекокатоликох было: 149 (68%).
* Подля списованя з року 2001 в селѣ жиють лем Мадяре, 45% суть грекокатолици, 39% — римокатолици, 6% — реформаты, 2% — иншых конфесий, 8% — атеисты.

## Вызнамны родаци
* Иван Гендер-Суходольскый (1873–1952), писатель, педагог,  русинскый сполоченскый дѣятель.

## Жерела и одказы
* 

## Референции

Катеґорія:Населены пункты Мадярьска
Іван Медєші

**Іван Медєші** (, 1982 р., Вербас) — русиньскый и словацкый дольноземскый писатель.

Публіковати зачав у 2004-ім році в панковім маґазіні Керестурски пендрек. Як співавтор поетічной збіркы Трилоґия із 2006-го року здобыв премію А. Духновича (2007) за русиньску літературу. У 2007-і році му вышла книжка оповідань під назвов Хтошка од мнє двох нєнормални і в році 2011 „роман ґенерації“ Шпацири по сподку дунца (Шпаціркы по споді фляшкы на завараня, позн. редакції).

## Жерела и одказы
* http://www.lem.fm/ivan-medyeshi-medzhi-pyatoma-finalistami-anasoft-litera/
* https://dennikn.sk/1589050/anasoft-literu-ziskal-ivan-medesi-za-jedenie/
* http://www.slovakia-ukraine.com.ua/2019/09/20/%d1%96%d0%b2%d0%b0%d0%bd-%d0%bc%d0%b5%d0%b4%d1%94%d1%88%d1%96-14-%d0%bb%d0%b0%d1%83%d1%80%d0%b5%d0%b0%d1%82-%d0%bb%d1%96%d1%82%d0%b5%d1%80%d0%b0%d1%82%d1%83%d1%80%d0%bd%d0%be%d1%97-%d0%bf/

Катеґорія:Русиньскы писателї
Катеґорія:Словацкы писателе
Катеґорія:Писателе Сербии
Владимір Фединишинець

**Владимір Фединишинець** (; , Репинноє — , Ужгород) — педаґоґ, писатель, журналіста, публіціста, теоретік літературы.

Належав меджі основателїв „Общества подкарпатських русинов‟, котре стало пізнїше сполуосновательсков орґанізації Світового конґресу Русинів. Хотїв, жебы русиньскый язык быв кодіфікованый, о чім написав і дакілько есеїв. Быв автором многых книг і есеїв. По 1989-ім роцї зачав писати по русиньскы. Здобыв премію А. Духновича (2004) за русиньску літературу.

## Жерела и одказы
* http://www.cms3.rusynacademy.sk/?19-6-2018-%D0%92-%D0%A3%D0%B6%D0%B3%D0%BE%D1%80%D0%BE%D0%B4%D1%97-%D1%85%D0%BE%D1%82%D1%8F%D1%82%D1%8C-%D1%83%D0%BB%D1%96%D1%86%D1%8E-%D0%A4%D0%B5%D0%B4%D0%B8%D0%BD%D0%B8%D1%88%D0%B8%D0%BD%D1%86%D1%8F-%D0%95%D0%BA%D1%81%D1%82%D1%80%D0%B5%D0%BC%D1%96%D1%81%D1%82%D1%8B-%D0%BF%D1%80%D0%BE%D1%82%D0%B5%D1%81%D1%82%D1%83%D1%8E%D1%82%D1%8C
* https://onlyart.org.ua/biographies-poets-and-writers/fedynyshynets-volodymyr-biografiya/

Катеґорія:Русиньскы писателї
Мартонѣ (село)

**Мартонѣ**,  *Martonyi* — село в регионѣ Сѣверна Мадярщина, в округу Еделинь, при граници з Кошицкым крайом Словакии.

## Полога
Село лежить о 50 км на сѣвер од Мишколца на слѣпой трикилометровой дорозѣ ***26123***, котра одбочуе з дорогы ***2613*** на територии села Солонна. 

## История
Археологы нашли в катастрѣ *Мартонѣ* слѣды людской осады з правѣку. Перва упоминка в историчных жерелах походить з року 1249, коли *Мартонѣ* была земля, належна ку селу Солонна. В року 1293 упоминать ся уже як самостатне село, а назву несе од Святого Мартона, свого покровителя. Од року 1402 земане Бебекы достали од краля Матяша дозвол горництва, и тутешнѣ копалнѣ желѣзной руды фунговали до року 1951, застачаючи желѣзарню в Диошдьеру. 

В року 1910 село односило ся ку жупѣ Боршод, округу Еделинь, мало копалню желѣзной руды, поштовый и телеграфный уряды были в сосѣдной Солоннѣ.

## Туристичны атракции

* В готарѣ села мож видѣти руины клаштора, збудованого в року 1347 в готичном штилу Орденом паулинох, основаным ту в року 1341. Около року 1550 в ходѣ османской окупации став ся необываным. В року 2001 перейшов рештаврациев и днесь доступный до обзираня. Лежить в красной краинѣ, оддаленый о 4&nbsp;км од вступной таблы села.
* Римо-грекокатолицка церква з року 1988, проект архитектора Яноша Горвата, носителя награды Ибла.

## Обывательство
Подля списованя року 1910, село мало 613 обывательох мадярской народности.
В сучасности (2011) в селѣ зоз 392 обывательох Мадяре чинять 98%, а меншиновы 2% голосять ся ку ромской народности.

## Интересны факты
В лѣсѣ около села сходили ся границѣ трьох историчных жуп: Боршод, Турня, Абов, але само село належало ку жупѣ Боршод.
 
## Жерела и одказы
* Martonyi. //**Révai nagy lexikona. 13. köt.** Révai Testvérek Irodalmi Intézet Részvénytársaság, Budapest, 1915. 
* 

## Референции

Катеґорія:Населены пункты Мадярьска
Вербас

**Вербас** може означовати
* Вербас (город) — город в общинѣ Вербас во Войводинѣ
* Вербас (община) — община в Сербии
* Вербас (рѣка) — рѣка, приток Савы
Вербас (община)

**Община Вербас** — община в Южнобачском справном округу Автономного края Войводины в Републицѣ Сербия. 

## Общый опис
Община занимать плоху 376 km² (з того земледѣлскы землѣ 33&nbsp;989&nbsp;га, а лѣсы 124&nbsp;га). Число обывательох (2011) — 42092, число занятых (2004) —  14130. Общину чинять город Вербас, ей центер, и шѣсть сел:  Бачко Добро Поле, Змаево, Косанчич, Коцур, Равно Село, Савино Село. Школска выука одбывать ся во 8 основных и 3 середних школах.

## Демография
**Етничны групы, котры числять<br>над 1% обывательох (2011)**

Абсолутну сербску векшину мають села Бачко Добро Поле, Змаево, Косанчич, Равно Село. В Коцурѣ найвекша народностна група обывательох — Русины, але мають они лем релативну векшину (под 50%).

## Жерела и одказы
* Официалный сайт общины Вербас
* 

## Референции

Катеґорія:Войводина
Катеґорія:Южнобачскый округ
Вербас (рѣка)

**Вербас**,   Врбас — рѣка в  Боснии и Герцеговинѣ, котра вытѣкать на южных убочах горского пасма Враниця в Динарскых горах, обертать на сѣвер и по 240&nbsp;км току вливать ся до Савы, яко ей лѣвый приток.

## Вызнам рѣкы
;Характер току:Горный ток рѣкы до города Яйце, де во вышцѣ 380&nbsp;м&nbsp;н.м. принимать свой первый векшый приток Пливу, мае характер типовой горской рѣкы зо спадом около 10&nbsp;м/км и лежить на територии Федерации Боснии и Герцеговины. Притокы и рѣка богаты на рыбу, а занотованы ту 22 виды. В нижньой половцѣ току зо спадом около 2,4&nbsp;м/км тече по територии Републикы Сербской и мать вызнам з огляду гидроенергетикы. 
;Гидроенергетика:Уже в добѣ Австро-Мадярщины, в року 1894 ту зачала фунговати *[[гидроелектрарня]] Яйце* з выконом 8&nbsp;MW, котра застачала енергию про хемичный промысел до року 1957. В року 1954 выбудовали *[[Гидроелектрарня|ГЕ]]&nbsp;Яйце&nbsp;ІІ* на выкон 30&nbsp;MW, а од року 1957 реконштуовали *ГЕ&nbsp;Яйце&nbsp;І* на выкон 48&nbsp;MW. В року 1981 дали до ходу третю велику *[[Гидроелектрарня|ГЕ]] Бочац* в Банялуцѣ, главном городѣ Републикы Сербской з выконом 110&nbsp;MW. Але и так еще все выхоснованы суть лем 22,5% потенциала гидроенергии Вербаса.
;Туристика и водны шпорты:О 12&nbsp;км од Банялукы рѣка прорѣзала мальовный каньон, богатый на природны красоты, але суть ту ай историчны памятникы середновѣку, добры условия про туристику, рекреацию, рыбарѣня, водны шпорты. Рѣка была и е мѣстом великого числа водношпортовых перемагань, в року 2005 ту быв Европскый, а в року 2009 — Свѣтовый шампионат в рафтингу. 

## Жерела и одказы
* 
*

## Референции

Катеґорія:Рікы Боснии и Герцеговины
Катеґорія:Рікы подля алфавиту
Катеґорія:Рікы Европы
Рафтинг

**Рафтинг** — шпорт, котрый ся складать зоз перемагань дружин на професионалных заводовых човнах. Кажда дружина мать од 4 до 6 члены, а суперить ся во трьох дисциплинах: слалому,  *Slalom*, спринту,  *Sprint*, и спущаню,  *Downriver*. Практикуе ся на рѣках 3.&nbsp;класы (подля меджинародной класификации).

В октобру 2019 Меджинародна федерация рафтингу достала статус обсерватора в Свѣтовой Асоциации Меджинародных Шпортовых Федераций.

## Жерела и одказы
* 

## Референции

Катеґорія:Шпорт
Хорваты

**Хорва́ты**,  *Hrvati* — южнославянскый народ, представителѣ котрого жиють переважно в Хорватии ай Боснии и Герцеговинѣ. 

## История и култура
;Походжѣня:Хорваты появляють ся на Балканском полуостровѣ в VI. сторочу. Поважуе ся, же их предкы сформовали ся яко племя в Прикарпатю (горный ток Днѣстра) в V. – VI. сторочах.
;Писемство:Хорватске писемство основане на латинской графицѣ. Основу литературного языка чинить икавскый поддиалект штокавского диалекта, найвеце росширеного в Хорватии; иншы диалекты суть:
:* в Австрии, Далмации, Истрии и на островах — чакавскый;
:* в околици Загреба и Вараждина — кайкавскый.
;Диаспора:Од 1880-х рокох зачала ся перва габа емиграции, друга и третя — по свѣтовых войнах, найновша— по роспадѣ Югославии. В сучасности около 3&nbsp;000&nbsp;000 особ популации жиють в диаспорах, з котрых найвекша в США: поважуе ся, же там суть 1&nbsp;200&nbsp;000 емигрантох и их потомкох.
;Култура:Исторично и географично склали ся три етнографично шпецифичны области: Ядранска (Приморска), Динарска и Паннонска, меджи котрыма не екзистують тверды границѣ. Приморска култура дознала вплывы италианской, а Динарска и Паннонска — мадярской културы. Характерны занятя:
:* в Паннонской области — зернове земледѣлство, овоцинарство, винарство, скотарство;
:* в Динарской области — горске скотарство;
;* в Приморской области — овоцинарство (субтропичны културы), винарство.
:Выразно шпецифичны знакы несуть хорватске чипкарство, горчарство, выробкы з дерева, метала и кожи, архитектура и планованя осад середоморского типа.
 
## Жерела и одказы
* **Всемирная история в датах и событиях**. Москва: ОАО Изд-во «Радуга», 2002  — Chronologie universelle/ Paris: Larousse, 1997  
* **Кашуба М.С.**: Хорваты. //Народы и религии  мира:  Энциклопедия / Гл. ред. В. А. Тишков, Редкол.: О. Ю. Артемова, С. А. Арутюнов, А. Н. Кожановский и др. — М.: Большая Российская энциклопедия, 1999. — 928 с: ил.  Сс. 600–603. 
* **Мартынова М. Ю.** ХОРВАТЫ // Большая российская энциклопедия. Том 34. Москва, 2017, сс. 164–165 

## Референции

Катеґорія:Народы і етніка
Катеґорія:Славяне
Припять (мѣсто)

**При́пять**, мѣсто на сѣверѣ Ук­раи­ны, в Ки­ев­ской области, на рѣцѣ При­пять, в заказаной зо­нѣ гаварии Чор­но­быль­ской АЕ. 

Мѣсто вз­никло в року в 1970 з доводу выставбы атомовой електрарнѣ. В року 1972 достало теперѣшну на­зву и ста­тус мѣстечка; од року 1979 — статус мѣста. Обывательство перед гавариев было 47,5&nbsp;тысяч особ (новембер 1985).

26. апрѣля 1986 на 4. енер­го­бло­ку АЕ стала ся гавария. Обывательство зостало евакуоване на другый день. Електрарня офи­ци­ал­но затворена 15. децембра 2000. Про персонал и членох родин в Чер­ни­гов­ской области збудоване мѣсто Сла­ву­тич.

## См. тыж
* Чорнобыль

## Жерела и одказы
***Баранчиков Е. В.** ПРИПЯТЬ // Большая российская энциклопедия. Том&nbsp;27. Москва, 2015, стр.&nbsp;519. 
*Мѣсто Припять и повязаны з ним факты

## Референции
Вербас (город)

**Вербас**,  Vrbas (Врбас) — город в Сербии, в общинѣ Вербас, в Южнобачском округу автономного края Войводина, в историчной области Бачка.

## Полога и транспорт
Вербас лежить в геометричном центрѣ Бачкы. Через него веде желѣзниця Суботиця – Београд, а ту ся крижуе зоз линиев Зомбор – Вербас. Через него идуть штатны автодорогы Зомбор – Новый Сад,  Вербас – Бачка Паланка и Вербас – Суботиця. Важны суть и водны токы, котры суть частьов комплекса Дунай – Тиса – Дунай. 

## Демография
**Етничны групы, котры числять<br>над 1% обывательох (2011)**

## Жерела и одказы
* 
* 

## Референции

Катеґорія:Міста Сербії
Катеґорія:Населены пункты Войводины
Катеґорія:Южнобачскый округ
Апостроф

**Апостроф**,  *ἀπόστροφος  оберненый набок або назад* — надрядковый знак во видѣ запятой (протинкы). 

## Хоснованя
Апостроф ся поуживать:
# на замѣщѣня невыгваряных гласных в перебраных чужоязычных властных именах (Д'Артаньян, Н'джамена, О'Генри); 
#  на означѣня мягкости согласных в фонетической транскрибции (мягкы согласны т', д', н', л', с', з'; тя=[т'а]). 

В англицком языку и дакотрых иншых може означати тыж вылишеня согласных, ай вецеро вылишеных букв, або и цифер (gov't ← government; Haggyá’ má’ békibe’ ← Haggyátok már békiben; EXPO'98 ← EXPO 1998).

В англицком языку тыж означать посесивность (властництво): *Jane's and nobody else's Джейнин а ничий иншый.*

В нѣмецком языку апостроф може указовати на вылишену гласну в зачатку, серединѣ або в конци слова абож при злитю двох слов, напр.: *wie’s ist, hätt’ich*. Даколи тыж означать генитив во словах, законченых на *s*, напр. «Demosthenes’ Reden».

До року 1928 апостроф в русской ортографии поуживали намѣсто *Ъ* (твердого знака).

В украинском и бѣлорусском языках апостроф поуживать ся як роздѣловый знак на означѣня роздѣлного выгваряня намѣсто *Ъ* (твердого знака).

## Жерела и одказы
* **Жеребило Т.В.**: Словарь лингвистических терминов. Изд. 5-е, испр. и доп. — Назрань: ООО «Пилигрим», 2010. – 486 с.  
* **Энциклопедический словарь Брокгауза и Ефрона**, т. Ia (1890): Алтай — Арагвай, с. 917
## Референции

Катеґорія:Типография
Припять

**Припять** може означовати:
* Припять — рѣка в Бѣлоруси и Украинѣ, приток Днѣпра
* Припять — заникле мѣсто в Украинѣ.
Емiнем

**Маршалл Брюс Метерс III** (), познатый пуд имнем **Емiнем** (*Eminem*) i альтер-его **Слiм Шейдi** (*Slim Shady*), (17. октобер 1972, Сент-Джозеф)&nbsp;— америцькый репер, актер і музичный композітор. Першый у історіи репа білый музикант.

## Штудиовы албомы
* *Infinite* (1996)
* *The Slim Shady LP* (1999)
* *The Marshall Mathers LP* (2000)
* *The Eminem Show* (2002)
* *Encore* (2004)
* *Relapse* (2009)
* *Recovery* (2010)
* *The Marshall Mathers LP2* (2013)
* *Revival* (2017)
* *Kamikaze* (2018)
* *Music to Be Murdered By* (2020)
* *The Death of Slim Shady (Coup de Grâce)* (2024)

## Одказы
* Канал Емiнема на YouTube
* Сайт Емiнема

## Референції


Катеґорія:Співаци
Катеґорія:Композіторы і музиканты
Катеґорія:Музиканты
Ян Гриб

**Ян Гриб** (4. септембра 1934, с. Праврівцї, котры ся пізніше зъєднали зо селом Репеїв, окрес Міджілабірцї — 23. новембра 2015 р.) — учітель, автор першого русиньского Букваря і Чітанкы в русиньскім языку по роцї 1989, як і і многых русиньскых учебників, актівный орґанізатор културного і освітнёго жывота Русинів на Словакії.

## Біоґрафія
Основну школу по 5-ту класу выходив Янко в Репеёві а до першой мещанкы ходив до недалекой Олькы. Потім продовжовав у штудіaх на Руській педаґоґічній ґімназії в Міджілабірцях, котру в 1953 роцї переложыли до Пряшова уж під зміненов назвов Україньска педаґоґічна школа про учітелів народной школы. Пізнїше здобыв высокошкольску освіту на тодышнім Педаґоґічнім інштітутї в Пряшові.

Як абсолвент зачав учіти в основній школі на русиньскім селі у Великій Поляні. Потім учів в селі Олька, де од 1965 до 1971 рр. быв і директором школы. Ян Гриб публічно в школі выступав проти інвазії войск Варшавского договору, і в році 1971 комуністічны власти змусили Яна Гриба зохабити роботу учітеля.

Ян Гриб быв автором першого Букваря і першой, котрый быв выданый в русинькім языку а то іщі в 1994 році

Быв оцїненый Преміов св. Кіріла і Мефодія за розвиток русиньского языка (2007). 

## Найвызначнїшы роботы
*  - учебник
*  - учебник

## Жерела и одказы
* 2. 1. 2016: Умер Янко Гриб, автор першого Букваря в новодобій історії
* Автор русиньскых учебників дожывать ся 80 років

Катеґорія:Русиньскы лінґвісты
Катеґорія:Русиньскы педаґоґы
Катеґорія:Русиньскы новинаре
Македонцѣ

**Македо́нцѣ**, cамоназва  *маке́донци* — южнославянскый народ, обываючый Сѣверну Македонию (1,4&nbsp;млн. особ), а тыж росширеный в диаспорѣ в розличных державах свѣта.

## История и култура
;Походжѣня:Македонцѣ въедно з иншыма южнославянскыма племенами появили ся на Балканском полуостровѣ в VI. сторочу в порѣчу Вардара и в Охридской котлинѣ и поступно асимиловали мѣстне илиро-фракийске обывательство. Перебываючи в середновѣку в Болгарии, Византии, Сербии, дознали културного вплыву тых народох.
;Писемство:Писемство на основѣ кирилицѣ, въедно з христианством. Литературный язык македонскый сформовав ся в зачатку XX. стороча.
;Вѣра:Подля вѣры суть роздѣлены на православных (68%) и могамеданох-сунитох (30%), суть тыж римо- и греко-католици. Христианство прияли в IX. сторочу, ислам — од XIV. стороча, коли трафили под владу Османской империи.
;Култура:Традичне газдовство: земледѣлство, овоцинарство, скотарство. Характерна архитектура: штокова хыжа з необываным газдовскым партером и нависаючым над ним обываным штоком.

## Жерела и одказы
* **Всемирная история в датах и событиях**. Москва: ОАО Изд-во «Радуга», 2002  — Chronologie universelle/ Paris: Larousse, 1997  С.&nbsp;115. 
* **МАКЕДОНЦЫ** // Большая российская энциклопедия. Том&nbsp;18. Москва, 2011, сс.&nbsp;537–539. 
* **Тишков В. А. (гл. ред.)**: Народы и религии  мира. Энциклопедия. — М.: Большая Российская энциклопедия, 1999. — 928 с: ил.  Сс.&nbsp;309–310. 

## Референции

Катеґорія:Славяне
Персия

**Пе́рсия** може означати: 
* латинизовану назву историчной области *Парс*, нынѣ Фарс в южном Иранѣ на березѣ Персийского залива
* курту назву на означѣня иранскых историчных Персийскых империй
* назву Ирана, хосновану в западных державах до 1935. рока..
776 до н. е.

## Подѣи
* Юл — В Греции одбыли ся первы Олимпийскы бависка, зряджены на честь бога Зевса, зачатком поважують 1. юл подля пролептичного Юлианского календаря, або 8. юл подля Григорианского. 

## Уродили ся

## Умерли

## Жерела и одказы
* **Хронология** //

## Референции
Антична Македония

**Антична Македония**,  *Μακεδονία* — античне грецке кральовство в сѣверной части Греции. Найславнѣйшый его краль Александер Македонскый одтам зачав свой легендарный поход на Персию, в котром покорив велику часть Азии. 

## История
;Македонске кральовство:Во VIII. сторочу до н. е. грецкы племена, котры переселяли ся з южных полисох, злучили ся в македонску державу в пограничу Епира, Иллирии и Фракии. Они ся змѣшовали з мѣстным обывательством  В наступном сторочу ту суть уже споминаны *Давны Македонцѣ*, о етничном походжѣню котрых доднесь дебатують, але переважать гипотеза, же суть мѣшанинов грецкых, иллирскых и фракийскых племен. Вшелияк, е фактом, же македонска елита уже в V. сторочу до н. е. при кралю *Александру І.* (498–454 до н. е.) прияла античну грецку културу. Формованя македонской монархии завершив краль *Филипп II.* (359–336 до н. е.), котрый покорив сосѣдны грецкы полисы и Македония была признана гегемоном Коринфского союза держав (338 до н. е.).
;Македонска империя:В року 337 до н. е. Ко­ринф­скый со­юз рѣ­шив за­ча­ти вой­ну з Пер­си­ев. О рок Алек­сандер III. (Алек­сандер Ма­ке­дон­скый), сын Фи­лип­па II., унас­лѣ­до­вав титул ге­ге­мо­на Ко­ринф­ско­го сою­за и про­дов­жив за­войо­вну по­ли­ти­ку от­ця, розбив на сѣ­ве­рѣ фра­кий­скы и ил­ли­р­скы пле­ме­на, а в року 334 до н. е. вы­сту­пив про­тив Персии. В ре­зульта­тѣ по­бѣ­д­но­го 10-рочно­го тяжѣня вз­ник­ла свѣтова дер­жа­ва з цен­тром во Вавилонѣ.
;Упадок:По розбитю Картагены Рим обернув свои легионы на выход. Наслѣдком римско-македонскых войн в року 168 до н. е. македонске кральовство остаточно заникло и было Римлянами роздѣлено на четыри републикы. В македонской части еще подняв ан­ти­рим­ске пов­ста­ня (149–148 до н. е.) Анд­ри­ск, твердившый, же е сы­ном краля Персея (179–168 до н. е.), але по задушѣню повстаня Македония была остаточно перетворена на провинцию Рима.

## Жерела и одказы
* 
* **Стрелков А. В.** МАКЕДОНИЯ ДРЕВНЯЯ // Большая российская энциклопедия. Том 18. Москва, 2011, стр. 535–536. https://web.archive.org/web/20231101000430/https://old.bigenc.ru/world_history/text/2165920
* **Хронология**: //
* **Цирульников Л. М.** (сост.): Большая серия знаний. Древний мир. Средневековье — Москва: ООО «Мир книги». Издательский дом «Современная педагогика», 2005. — 128&nbsp;с: ил. 

## Референции

Катеґорія:Старовік
Катеґорія:Старовіка Греция
Катеґорія:Бывшы штаты
VIII. стороча до н. е.

## Вызнамны подѣи
* Конець грецкого «середновѣка»,  Греция надале основать ся на полисох. Племена, котры переселяли ся з южных полисох, злучили ся в македонску державу в пограничу Епира, Иллирии и Фракии.

## Вынаходы и новоты

## Жерела и одказы
* **Хронология**: //

## Референции
Полис (античный)

**По́лис**,  *πόλις* *город*,  *civitas* *комунита* — антична сполоченска форма державы, зложеной зоз даколькых сельскых осад, злученых довкола едного городского центра. 

## Характеристика полиса
Центром полиса быв город, а за его меджов быв готар, належный членам комуниты. Колектив сполочнѣ урядовав дѣлами полиса, як своев державов. Каждый граждан (глава родины) быв землевластник и земледѣлець, а тыж участник урядованя полисом через то, же вшиткы урядникы были выбераны. Властництво землѣ было двояке: каждый граждан мав властну таблу землѣ, а при том и въедно з комунитов  мав комуналну землю и маеток. Такы два жерела зыску розвивали персоналне подузятництво и гарантовали достойный и слободный живот каждому члену полиса.

## История
;Доба архаикы:Свѣт грецкых полисох VIII. – VI. стороча до н. е. односять ку добѣ архаикы. За тоты три стороча были створены основы античной цивилизации, и сформовала ся традична грецка култура. Греци  в добѣ архаикы створили уникатну державу в рамках едной комуниты — полис. Гражданами полиса были вызнаваны главы родин, залученых до комуниты. Кажда родина окремо мала свое газдовство и была независима.
;Ремесла и торговля:Розвой ремесел и торговлѣ в грецкых полисах приспѣвав ку тѣсным контактам з державами Давного Выхода. Грецкы торговцѣ научили ся од Выхода бити монеты Каждый полис бив свою монету, але монеты великых торговых центрох ходили по цѣлому Середоморю. Велике росширѣня достала атенска грошова система, де найвекша единка быв *талент*. В дробной торговли ходила стрѣберна *драхма*. В VI. ст. до н. е. бык коштовав пять драхм, овця — едну драхму. Економика грецкых полисох вытворьовала лѣпшы можности про вывой товарных одношѣнь сопротив тых, што были на Выходѣ.
;Колонизация:В добѣ архаикы одбывала ся Велика грецка колонизация, котра привела ку поселѣню Грекох по вшиткому Середоморю и части Чорного моря. Главнов причинов колонизации быв недостаток землѣ в полисах. Полисы тыж потребовали хосенны копалины (металы) и хотѣли мати стратегичну контролу над торговыма путями. Первыма в новы, незнакомы землѣ  проникали торговцѣ и отворяли там торговы осады — апойкии.

## Жерела и одказы
* **Большая серия знаний. Древний мир. Средневековье.** Сост. Цирульников Л. М. — Москва: ООО «Мир книги». Издательский дом «Современная педагогика», 2005. — 128&nbsp;с: ил. 

## Референции

Катеґорія:Старовік
753 до н. е.

## Подѣи
* 21. апрѣль — подля легенды о Ромулѣ и Ремѣ, основаный Рим, зачало ся римске лѣточислѣня  *ab urbe condita (A.U.C. / AUC)* (од основаня Рима)

## Уродили ся

## Умерли

## Жерела и одказы
* **Хронология** //

## Референции
XXIII. стороча до н. е.

## Вызнамны подѣи
* Около року 2300 вандровны семитскы народы приходять на Евфрат и зачинають ся ширити по Близком Выходѣ.

## Вынаходы и новоты
* Зачинать ся бронзова доба в Европѣ (районом Егейского моря).

## Жерела и одказы
* **Хронология** //

## Референции
Гилгамеш

**Ги́лгаме́ш** — легендарный герой давновосточной мифологии, пановник города-штату Урук в Шумерѣ (конець XXVII. стороча до н. е. – зачаток XXVI. стороча до н. е.)

## Историчность
Старовѣкый Близкый Выход ся поважуе за колыску цивилизации. Правѣ тут, в долинах Нила, Тигриса и Евфрата на граници 4. и 3. тысячроча до н. е. взникли найдавнѣйшы цивилизации, о котрых знаеме. 

Ту в 3. тысячрочу до н. е. взникли шумерскы епичны пѣснѣ о Гилгамешу. Вецеры тек­сты, опуб­ли­ко­ван­ы в наш час, до­зво­ля­ють судити, же Гилгамеш — ре­ал­на ис­то­рична особа,  пя­тый пановник I. ди­на­стии го­ро­да-штата Урук в Шу­ме­рѣ (конець XXVII. стороча до н. е. – зачаток XXVI. стороча до н. е.). Оче­вид­но, неодовго по смер­ти Гилгамеш был обо­жненый: его имя зо зна­ка­ми, характерныма про божество, трафляють ­ся в тек­стах из XXVI. стороча до н. е.

## Мифология и фолклор
До нашого часу дошли пять куртых пѣсней на керамичных табличках в шумерском языку, написаны  в первой половцѣ 2. тысячроча до н. е.

В серединѣ XIX. стороча были найдены 12 некомплетных табличок на аккадском (ассиро-вавилонском) языку, котры складують велику епичну поему о Гилгамешови. Хыблячы мѣста было мож часточно обновити з шумерскых табличок. Обсягом поемы суть героичны чины Гилгамеша. 

## Жерела и одказы
* **Афанасьева В. К.** ГИЛЬГАМЕШ // Большая российская энциклопедия. Том 7. Москва, 2007, стр. 125-126. https://web.archive.org/web/20210412045122/https://bigenc.ru/world_history/text/2360019https://old.bigenc.ru/world_history/text/2360019
* **Большая серия знаний. Древний мир. Средневековье.** Сост. Цирульников Л. М. — Москва: ООО «Мир книги». Издательский дом «Современная педагогика», 2005. — 128&nbsp;с: ил. 
* 

## Референции

Катеґорія:Старовіка Мезопотамия
Юлианскый день

**Юлианскый день**, або **юлианскый датум** (куртанка JD) — число дньох, котры минули од полудня свѣтового часу дня 1. януара року 4713 до н. е. подля пролептичного Юлианского календаря.

Припадно, подля пролептичного Григорианского календаря точка одрахунку буде 24. новембра 4714 до н. е. Тыж ся мусить уважовати, же подля астрономичной личбы рокох будуть то одповѣдно рокы -4712 и -4713, понеже в цивилной личбѣ рокы до н. е. зачинають ся од 1 до н. е., в астрономичной же личбѣ тот рок ся рахуе за нултый, а далшы рокы за минусовы.

## Юлианскый период
По заведжѣню Григорианского календаря (1582) проблемы в хронологии и астрономии еще вецей наросли. Французскый историк и хронолог Жозеф Скалигер в року 1583 понукнув на то таке рѣшѣня, жебы ся злучили до едного цикла розличны календарны циклы индикт (15-рочный цикл збераня шпециалной дани в Римской империи), Метонов цикл (19-рочный, котрый вплывать на днѣ фаз Мѣсяця и вызначѣня датума Великодня) и сонѣчный цикл (28-рочный, котрый пересуне днѣ тыждня на тоты самы числа мѣсяця). Такый цикл, названый *Юлианскым периодом* обсягуе 15 \times19 \times 28 = 7980&nbsp;рокы. Его зачаток припадать на 1. януара року 4713 до н. е. пролептичного Юлианского календаря, коли зачали ся вшиткы три спомянуты циклы. Конець первого юлианского периода буде 23. януара рока 3268 подля Григорианского календаря.

## Хоснованя
Каждый день в границях Юлианского периода мать свое число, котрое е цѣлым числом, котре еще позначать ся JDN (Julian Day Number). Юлианскый датум днешного дня (.  ) е  ****, тото указуе число дньох, котры сплынули од зачатку периода. Про каждый юлианскый день мож выраховати, якый то быв день тыждня: буде то звышок од дѣлѣня юлианского датума на 7: 

 
## Жерела и одказы
* **Juliánská perioda**  //Ottův slovník naučný. Illustrovaná encyklopaedie obecných vědomostí. Díl 13. Vyd. J. Otto. V Praze, 1898. С.658
* **Юліанська дата** //Климишин І.А.,  Корсунь А.О. (ред.) Астрономічний енциклопедичний словник — Львів : Голов. астроном. обсерваторія НАН України : Львів. нац. ун-т ім. Івана Франка, 2003.  — 548 c.  ]   С. 539.

## Референции

Катеґорія:Хронолоґія
Принстонска универзита

**Принстонска универзита**,  *Princeton University*,  *Universitas Princetoniensis* — четверта найстарша универзита в Споеных Штатах Америцкых, една з восьмох елитных универзит США, што суть познаты як Давна Восѣмка або Блющова лига.

## История
Закладена в року 1746 в Елизабет, Ню Джерзи яко *Коледж провинции Ню Джерзи*, в року 1756 пересунула ся до Принстона, а од року 1896 коледж достав статус универзиты. 

## Штруктура
В року 2013 в штруктурѣ универзиты были 34 фа­кул­ты, 75 инштитуты и цен­тры, 6 колед­жѣ, Шко­ла сполоченскых и ме­джи­народных одношѣнь Вудро Вил­со­н ( од року 1930), Шко­ла ин­же­нер­ных и ужитковых на­ук (1875), Шко­ла ар­хи­тек­ту­ры (1919), Умѣлецкый му­зей (1882), Библиотека Гарви Файр­сто­уна, 10 шпе­циа­лных биб­лио­тек, ре­гио­нал­ный те­атер Мак­кар­те­ра (1930).

## Интересны факты
* Од року 1902 ректором быв Томас Вудро Вилсон, будучый Президент США.
* До року 1969 на Принстонской универзитѣ не могли ся учити жены.

## Жерела и одказы
* **Принстонский университет** // Большая российская энциклопедия. Том 27. Москва, 2015, стр. 511-512 https://web.archive.org/web/20200128182758/https://bigenc.ru/education/text/3167608https://old.bigenc.ru/education/text/3167608
* 

## Референции

Катеґорія:Высокы школы США
Катеґорія:Блющова лига
Катеґорія:Колониалны коледжѣ
Пролептичный календарь

**Пролептичный календарь**, од  προληπτικόϛ *proleptikos* попередный (о часѣ) —  означать предходяче датованя, циже вызначѣня датума подля календаря, про час, коли тот календарь еще не быв заведеный. 

## Лѣточислѣня в розличных системах
;Олимпийске лѣточислѣня: В серединѣ III. стороча до н. е. грецкы историк Тимей и математик Ератосфен завели лѣточислѣня, основане на Олимпийскых бависках. Бависка были раз на четыри рокы в днѣ, близкы до лѣтнього сонцестояня, зачинали ся на 11. день и закончовали ся на 16. день по нови Мѣсяця. Рок ся означовав числом бависк и порядковым числом рока в четырирочу (1 аж 4). Римскый историк Евсевий Кесарийскый около року 300 склав хронику Олимпийскых бависк, де зазначив витязьох бависк и пановникох, котры в тот час в Греции пановали аж по 249ы бависка, котры были в року 220. Во XVIII. сторочу Юлианскый календарь быв продовженый назад на тоты давны рокы, и так было выраховане, же первы Олимпийскы бависка зачали ся 1. юла року 776 до н. е. подля продовженого пролептичного юлианского календаря.
;Юлианскый и григорианскый пролептичны календарѣ:Юлианскый календарь быв заведеный в року 45 до н. е. (а його регуларность ся подарило досягнути лем по корекциях, котры были завершены аж в року 8), так же означѣня датума 1. юл 776 до н. е. подля юлианского календаря выходить з формалного предпокладу, же юлианскый календарь быв уже в легалном хоснованю даколько сторочи перед тым, як быв заведеный Цезарьом. 

:Подля днесь хоснованого григорианского календаря, заведеного в року 1582, датуму 1. юл 776 до н. е. подля юлианского календаря  одповѣдать датум 8. юл 776 до н. е. подля григорианского календаря.  Причина спочивать в том, же довжка григорианского року е о 3/400 дня куртша од довжкы року юлианского. Од року 776 до року 45 до н. е. ся оба календарѣ розышли о 7 днѣ. 

:З погляду нашой днешной скушености односно рочного сонѣчного циклу е про нас лѣпше пролептичне датованя григорианске: ку  даному датуму григорианскому  мож придати таку исту довжку дня в даной географичной локалитѣ, як ку тотожному датуму в минулом року. З иншого боку, в историчных документах обычайно, хоть тото ся и не зазначать експлицитно, поуживать ся пролептичне датованя юлианске. Зато при пролептичном датованю григорианском найлѣпше е, кедь тото додаточно даме на позор, напр. приписавши "гр.", а при юлианском "юл."

## Жерела и одказы
* **Henry George Liddell, D.D. and Robert Scott, D.D.**: A Greek-English Lexicon. Eighth edition. American Book Company. New York, Chicago, Cincinnati. 1901.  
* **Климишин И. А.**: Календарь и хронология. — Изд. 3. — М.: Наука, 1990. — С. 318. — 478 с. — 105 000 экз. — .

## Референции
Блющова лига

**Блющова лига**,  *Ivy League* — шпортова лига восьмох елитных приватных универзит на сѣверовыходѣ США.

## Члены лигы
Суть то вшиткы престижны, найстаршы и найбогатшы высокы школы достойного уровна академичного и социалного. Основаны суть: Гарвард — 1636, Йейл — 1701, Пенни — 1740, Принстон — 1746, Колумбия — 1754, Бравн — 1764, Дартмут — 1769, Корнелл — 1865. Хоть формално *Блющова лига* основана в року 1956, меджи сима высокыма школами шпортове суперѣня точило ся уже од  1870х рокох. *Блющова лига* доминовала в америцком фотбалѣ од року 1913, але  пак ей слава угасла в 1920х рокох.

## Интересны факты
* Назва походить од лѣзучой декоративной ростлины  *Hedera*, котра обвивать стары будовы универзит. 
* Еден рок наукы в тых высокых школах коштуе найменше $60&nbsp;000, але про худобных, талентованых и добрых шпортовцьох суть штипендии и гранты.

## Жерела и одказы
* 
* 

## Референции
Ратгерсова универзита

**Ратгерсова универзита**;  *Rutgers University*, *The State University of New Jersey*, — державна изгледовна универзита США, найвекша высока школа штата Ню Джерзи.

## История
Основана в року 1766 Голандсков Реформованов Церквов яко приватный Кральовнин Коледж,  *Queens College*. Коледж пережив тяжкы часы в роках Америцкой револуции и зачатком 1800х рокох даколько разы быв закрытый. Быв захраненый вдякы филантропови полковнику Генри Ратгерсу и в року 1825 прияв его имя. В року 1862 быв по силѣ Акта Морилла обдарованый земльов державного фонда и в року 1864 прияв статус поземкового коледжа штата Ню Джерзи, што му уклало повинность школовати фахманох про земледѣлство, промысел и войско, але иншак все зостав коледжом слободных умѣнь. В року 1924 прияв статус универзиты, а в року 1945 универзита была знароднена и одтогды несе назву Штатна универзита Ню Джерзи,   *The State University of New Jersey*.

## Штруктура
Ратгерсова универзита роздѣлена на три локации в штатѣ Ню Джерзи: Ню Брунсвик (~50&nbsp;000 штуденты, в той локации быв даколишный Кральовнин Коледж), Нюарк (~12&nbsp;000 штуденты) и Камден (~8&nbsp;000 штуденты). Педагогична часть складать ся з 29 окремых коледжи и школ, а изгледовна часть зоз ~300 центрох и инштитуций.

## Интересны факты
* Ратгерсова универзита приносить до буджета штата Ню Джерзи веце изгледовных федералных инвестиций, неж вшиткы иншы высокы школы штата довъедна.

## Жерела и одказы
* 
* 

## Референции

Катеґорія:Колониалны коледжѣ
Катеґорія:Высокы школы США
Катеґорія:Поземковы универзиты и коледжѣ
Акт Морилла

**Акт Морилла** — назва двох правных актох, приятых Конгресом США, дотычных до продажу земель федералного фонда, котры были инициованы конгресменом од штата Вермонт Джастином Мориллом.

Джастин Морилл од року 1857 добивав ся дарованя каждому штату, котрый зостане в Унии, дарованя 30&nbsp;000&nbsp;акры (12&nbsp;140&nbsp;га) державной землѣ на каждого конгресмена од штату. Подля конштитуции каждый штат мав найменше трьох конгресменох, так же и найменшый штат мав достати  90&nbsp;000&nbsp;акры. Тота земля мала быти выхоснована через продаж, оренду, або и прямо новоствореныма коледжами або универзитами, котры за тото мали выучовати земледѣлцьох, инженерох про газдовство штату, а тыж и офицерох про войско. Английска назва такых школ была «*schools of agriculture and mechanic arts*» , а тыж  их познавали як «*A&M colleges*». Первый акт быв приятый Конгресом в року 1862, а в року 1890 быв приятый другый, модификованый, подля котрого мог быти дарованый намѣсто землѣ пѣняжный фонд. Тот другый акт приспѣв ку створѣню 17 переважно афро-америцкых и 30 индианскых коледжей. Довъедна так были створены 69 высокых школ.

## Жерела и одказы
*  
* 

## Референции
Поземковы универзиты и коледжѣ

**Поземковы универзиты и коледжѣ**,  *land-grant colleges* — высокы школы в США, створены на основѣ Акта Морилла (1862) и наступных правных регулаций минимално по една в каждом штатѣ в интересѣ задоволѣня потребы на вышколованых земледѣлскых и техничных фахманох про скоро ростучу аграрну и промыслову выробу.

Окрем того на них была кладена повинность выучовати офицерскы кадры про войско. Мимо той повинной триады векшина з тых школ были коледжами слободных умѣнь з широков програмов гуманитных наук. 

## История

;Правны акты:Конгресовым актом з року 1862 каждый штат достав найменше 360&nbsp;км2 землѣ федералного фонда, перед тым векшинов индианской, котру мог спѣняжити (продати, пронаяти) або хосновати, але вылучно лем на хосен новоствореного коледжа. В року 1890, коли уж не было вельо слободных земель, модификованый акт з року 1890 вызначив, же ся грант про новы коледжѣ може дати в пѣняжной формѣ, а тоты коледжѣ мали переважно служити небѣлому обывательству: 17 переважно афро-америцкых и 30 индианскых коледжей. Довъедна подля обох актох створили 69 высокых школ. В року 1994, еще далшы, уже екзистуючы, высокы школы достали адекватны пѣняжны гранты и статус поземковых.
;Интересны факты:
* Найстарша вобще высока школа з тым статусом была Йейлова универзита, основана в року 1701, достала статус в року 1863, але утратила го в року 1893.
* Найстарша днесь фунгуюча высока школа зо статусом поземковой — Ратгерсова универзита, основана в року 1766, котра достала тот статус в року 1864.
* Перва высока школа, основана по силѣ Акта Морилла (1862) быв *Штатный агроколедж Канзаса (Kansas State Agricultural College)*, днесь  *[[Универзита Канзаса]]*, основана 16. фебруара 1863, а 2. септембра 1863 зачавша выуку.

## Жерела и одказы
*  
* 

## Референции
Чертижне

**Чертижне** може означовати:
* Чертижне — село в окресѣ Меджилаборце, Словакия
* Чертижне —  опущене село в гминѣ Устя Горлицке, Польща
Инштрумент

**Инштрумент**,  *instrumentum* *нарядя* — нарядя людского труда або выконный механизм машины. 

;Подля величины и поужитя различуют инштрументы:
* ручны, котры при роботѣ тримлеме в руцѣ (ци обох руках);
* механизмы, просты направы, напримѣр машинка на острѣня ножи, або церузок, котры ся монтують на робочый стол;
* варштакы, направы на выконаня робочых операций, котры стоять на земли.

;Подля сферы поужытя:Инштрументами тыж называють направы, пристрои, спѣхы, котры ся поуживають на мѣряня и розличны манипулации в медицинѣ, звѣролѣкарствѣ и т. п. 
:См. тыж 
:* Музичны инштрументы

## Фигуралный вызнам
Слово ***инштрумент*** ся поуживать тыж во фигуралном вызнамѣ на означѣня средства або способа досягнутя жаданого резултата. Напримѣр говорять «правны инштрументы» (законы и подзаконны акты), «административны инштрументы» (административны органы и обсяг их можностей), «инштрумент в чужых руках» (особа, котра дашто чинить мимо властной воли на хосен иншого) и т. п.

## Жерела и одказы
* ***Большой энциклопедический словарь.*** Главный редактор А. М. Прохоров — Москва: Советская энциклопедия, 1993. — 1630 с.  

## Референции

Катеґорія:Инштрументы